Wat moet ek met vertroue doen as ek dit het? - www.bybelkennis.co.za
by Coen Slabber · Published 13/10/2015 · Updated 30/07/2015
Vertroue fluktueer volgens jou sukses/mislukking ratio. Almal van ons het soms mislukkings wat ons vertrouensvlak verlaag. Daarom moet ons gedurig ons vertroue ontwikkel.
Vertroue is ook aansteeklik – dit versprei deur jou invloedsfeer. In die Bybel kry ons interessante voorbeelde van die aansteeklikheid van vertroue. Hoeveel soldate het Saul gehad wat reuse kon verslaan? Niks nie. Toe Saul en die hele Israel hoor wat die Filistyn sê, het hulle geskrik en baie bang geword (1 Samuel 17:11). Dawid gaan uit in geloof en verslaan vir Goliat. Na Dawid koning geword het was daar heelwat mense wat reuse kon verslaan. In 1 Kronieke 20:4 – 8 lees ons van Dawid se oorloë teen die Filistyne. Hier lees ons van ‘n hele paar helde in Dawid se leër. Wat was die verskil? Een rede was dat Saul nie reuse verslaan het nie. Dawid, daarenteen, is iemand wat reuse verslaan het en daarom verslaan van sy volgelinge ook reuse. As jy vertroue ontwikkel, sal diegene om jou se vertrouensvlakke ook styg.
Almal van ons moet bevestig word. Dit is baie maklik om ‘n generiese kompliment te gee, maar ‘n kompliment het net waarde as dit spesifiek is – ‘n sekere kenmerk noem. Ons is maar suinig met lof. Ons moet ons spanlede bemoedig en opbou. Onthou: prys in die openbaar, kritiseer in die privaat.
Vertroue kan die momentum verskaf wat jy nodig het om die persoon te word wat God bedoel het jy moet wees. Natuurlik kan vertroue nie karakter of vaardighede of kennis verplaas nie, maar dit kan hierdie eienskappe versterk. Vertroue gee jou die momentum wat die verskil maak.